Klokken 7.30 overså en bilist en cyklist på Vestergade i Brønderslev, og kørte derfor ind i cyklisten. Efterfølgende blev cyklisten kørt på sygehuset, da han havde brystsmerter. Fem minutter efter var den gal i Hvalpsund. Her skete der et glatføreuheld, hvor bilen gled ud fra vejen. Føreren slap uskadt fra ulykken, men der var dog materiel skade. En bil væltede om på siden og ned i en grøft på Hyllebjervej i Farsø klokken 7.45 mandag morgen. Passagererne i bilen er uskadte og kunne selv kravle ud af bilen. Klokken 7.50 blev endnu en cyklist ramt af en bil - denne gang på Budumvej i Aalborg Øst. Cyklisten klagede over smerter i knæet, og blev kørt på skadestuen. Årsagen til uheldet er ukendt. Nordjyllands Politi advarer mod de glatte veje. - Man skal virkelig tage sig i agt. Selvom vejen ser farbar ud, så kan der godt være glat, siger vagtchef Per Jørgensen ved Nordjyllands Politi.

Opsummering:
Det har været en travl morgen for Nordjyllands Politi. Indenfor tyve minutter skete der hele fire færdselsuheld på de nordjyske veje.